LV Eiropas Savienības Oficiālais Vēstnesis L 25/49

KOMISIJAS REGULA (ES) Nr. 35/2013

(2013. gada 18. janvāris),

ar ko groza Eiropas Parlamenta un Padomes Regulas (EK) Nr. 396/2005 II un III pielikumu attiecībā uz maksimāli pieļaujamiem dimetomorfa, indoksakarba, piraklostrobīna un trifloksistrobīna atlieku līmeņiem konkrētos produktos un uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,

tā kā:

(1) Maksimāli pieļaujamie indoksakarba, piraklostrobīna un trifloksistrobīna atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Dimetomorfa MAL tika noteikti Regulas (EK) Nr. 396/2005 III pielikuma A daļā.

(2) Saistībā ar atļaujas piešķiršanas procedūru, lai krustziežu dzimtas lapu dārzeņiem, platlapu endīvijām, kressalātiem un barbarejai varētu izmantot augu aizsardzības līdzekli, kas satur darbīgo vielu dimetomorfu, atbilstoši Regulas (EK) Nr. 396/2005 6. panta 1. punktam tika iesniegts pieteikums par spēkā esošo MAL grozīšanu.

(3) Šādu pieteikumu iesniedza attiecībā uz indoksakarba izmantošanu zemeņu, aveņu, Ķīnas kāpostu, lauka salātu, platlapu endīviju, lapu cigoriņu, pupu (ar pākstīm), lapu artišoku, fenheļu, rabarberu un sojas pupu aizsardzībai. Šādu pieteikumu iesniedza attiecībā uz piraklostrobīna izmantošanu krustziežu dzimtas lapu dārzeņu, cukurkukurūzas, kukurūzas, prosas un sorgo aizsardzībai. Šādu pieteikumu iesniedza attiecībā uz trifloksistrobīnu izmantošanu vasaras sīpolu un dzeloņaino artišoku aizsardzībai.

(4) Saskaņā ar Regulas (EK) Nr. 396/2005 6. panta 2. un 4. punktu pieteikumu iesniedza par dimetomorfa izmantošanu ziedošo krustziežu dzimtas dārzeņu, galviņkāpostu, dārza salātu, seleriju, ķiploku, sīpolu un šalotes aizsardzībai. Pieteikuma iesniedzējs apgalvo, ka dimetomorfa atļauta izmantošana uz šīm kultūrām Amerikas Savienotajās Valstīs un Kanādā rada atliekas, kas pārsniedz Regulā (EK) Nr. 396/2005 noteiktos MAL, un ka ir nepieciešams noteikt augstākus MAL, lai izvairītos no tirdzniecības šķēršļiem šo kultūru importam.

(5) Attiecīgās dalībvalstis izvērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtējuma ziņojumus.

(6) Eiropas Pārtikas nekaitīguma iestāde (turpmāk “iestāde”) novērtēja pieteikumus un novērtējuma ziņojumus, īpaši pārbaudot riskus attiecībā uz patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde nosūtīja šos atzinumus Komisijai un dalībvalstīm un publiskoja tos.

(7) Iestāde pamatotajos atzinumos secināja, ka attiecībā uz dimetomorfa izmantošanu ziedošu krustziežu dzimtas dārzeņu aizsardzībai iesniegtie dati ir pietiekami, lai noteiktu jaunu MAL vienīgi attiecībā uz brokoļiem. Attiecībā uz indoksakarba izmantošanu platlapu endīviju un sojas pupu aizsardzībai iesniegtie dati neliecina par vajadzību mainīt spēkā esošos MAL. Attiecībā uz lapu cigoriņiem iesniegtie dati nav pietiekami, lai noteiktu jaunu MAL. Attiecībā uz piraklostrobīna izmantošanu cukurkukurūzas aizsardzībai iesniegtie dati nav pietiekami, lai noteiktu jaunu MAL.

(8) Attiecībā uz dimetomorfa izmantošanu uz kressalātiem un barbareju nav nepieciešams mainīt MAL, jo Regulas (EK) Nr. 396/2005 III pielikuma A daļā noteiktie MAL ir identiski pieprasītajiem. Attiecībā uz piraklostrobīna izmantošanu uz kukurūzas, prosas un sorgo izmaiņas MAL nav nepieciešamas, jo Regulas (EK) Nr. 396/2005 II pielikumā noteiktie MAL ir identiski pieprasītajiem.

(9) Attiecībā uz visiem pārējiem pieteikumiem iestāde secināja, ka visas datu prasības ir izpildītas un, pamatojoties uz novērtējumu par iedarbību uz patērētājiem, kurā izmantotas 27 konkrētas Eiropas patērētāju grupas, no patērētāju drošības viedokļa pieteikuma iesniedzēju pieprasītie MAL grozījumi ir pieņemami. Iestāde ņēma vērā jaunāko informāciju par vielu toksikoloģiskajām īpašībām. Ne šo vielu iedarbība, dzīves laikā tās uzņemot ar pārtikas produktiem, kuros varētu būt šīs vielas, ne īslaicīga iedarbība, lielā daudzumā patērējot attiecīgās kultūras un produktus, neliecina par risku pārsniegt pieļaujamo dienas devu (PDD) vai akūto atsauces devu (ARfD).

(10) Balstoties uz iestādes pamatotajiem atzinumiem un ņemot vērā ar izskatāmo jautājumu saistītos faktorus, attiecīgās MAL izmaiņas atbilst Regulas (EK) Nr. 396/2005 14. panta 2. punkta prasībām.

(11) Tādēļ attiecīgi būtu jāgroza Regula (EK) Nr. 396/2005.

(12) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu un Eiropas Parlaments un Padome pret tiem nav iebildusi,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2013. gada 18. janvārī Komisijas vārdā – priekšsēdētājs José Manuel BARROSO

(1) OV L 70, 16.3.2005., 1. lpp.

(2) EFSA zinātniskie ziņojumi pieejami tiešsaistē http://www.efsa.europa.eu:

Reasoned opinion on the modification of the existing MRLs for dimethomorph in several vegetable crops. EFSA Journal (2012); 10(7):2845 (35 lpp.). doi:10.2903/j.efsa.2012.2845.

Reasoned opinion on the modification of the existing MRLs for indoxacarb in various crops. EFSA Journal (2012);10(7):2833 [33. lpp.]. doi:10.2903/j.efsa.2012.2833. Reasoned opinion on the modification of the existing MRLs for pyraclostrobin in leafy brassica and various cereals. EFSA Journal (2012);10(3):2606 [36. lpp.]. doi:10.2903/j.efsa.2012.2606.

Reasoned opinion on the modification of the existing MRLs for trifloxystrobin in spring onions and globe artichokes. EFSA Journal (2012); 10(9):2873 [25. lpp.]. doi:10.2903/j.efsa.2012.2873.